**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от Десислава Танева – министър на земеделието, храните и горите**

**Относно:** Проект на Постановление на Министерския съвет за приемане на Наредба за изискванията към някои частично или напълно дехидратирани млека, предназначени за консумация от човека

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Наредба за изискванията към някои частично или напълно дехидратирани млека, предназначени за консумация от човека.

**Причини, които налагат приемането на акта**

В „Държавен вестник“ бр. 52 от 2020 г. е обнародван новият Закон за храните. Съгласно § 19 от преходните и заключителни разпоредби, законът влиза в сила от деня на обнародването му в „Държавен вестник“.

Съгласно § 8, ал. 1 от преходните и заключителни разпоредби на Закона за храните, подзаконовите нормативни актове по прилагането му се приемат, съответно издават, в 6-месечен срок от влизането на закона в сила, а съгласно ал. 3, до приемането, съответно издаването на актовете по ал. 1 се прилагат подзаконовите нормативни актове по прилагането на отменения Закон за храните, доколкото не противоречат на този закон.

Съгласно чл. 5 от Закона за храните, специфичните изисквания към групи и подгрупи храни или определена храна от групи или подгрупи храни, тяхното производство, преработка и/или дистрибуция се определят с наредби на Министерския съвет.

В тази връзка е необходимо да бъде издадена нова наредба, която да отмени действащата към момента Наредба за изискванията към някои частично или напълно дехидратирани млека, предназначени за консумация от човека, приета с Постановление № 10 на Министерския съвет от 2004 г. (обн., ДВ, бр. 8 от 2004 г.). Наредбата е приета на основание чл. 4 от отменения Закон за храните.

Проектът на наредба следва структурата и съдържанието на съществуващата Наредба за изискванията към някои частично или напълно дехидратирани млека, предназначени за консумация от човека. Разпоредбите в проекта на наредба са прецизирани и са съобразени с настъпилите промени в законодателството на Европейския съюз, както и в националното законодателство, и по-специално Закона за храните и Закона за управление на агрохранителната верига.

**Цели**

С предложения проект на наредба се цели да се определят изискванията към наименованията, състава и характеристиките на някои частично или напълно дехидратирани млека, предназначени за консумация от човека, както и изисквания при етикетирането на тези млека.

В проекта на наредба са включени също методите за вземане на проби за целите на химичния анализ на посочените в нея частично или напълно дехидратирани млека, и методите за анализ на състава им.

**Очаквани резултати от прилагането на акта**

С оглед защита здравето и правата на потребителите, наредбата осигурява предоставянето на информация за групата храни, регламентирани в нея.

Гарантирано е правилното етикетиране на млека, които не са предназначени за храна на кърмачета на възраст под 12 месеца.

Наредбата определя ясни изисквания и критерии към наименованията, състава, характеристиките и етикетирането на някои частично или напълно дехидратирани млека, предназначени за консумация от човека, попадащи в обхвата на нормативния акт.

Улесняват се дейностите по извършване на официален контрол в обектите за търговия, производство, преработка и дистрибуция с обхванатата група храни.

**Анализ за съответствие с правото на Европейския съюз**

С наредбата се въвеждат разпоредбите на Директива 2001/114/ЕО на Съвета от 20 декември 2001 година относно определени частично или напълно дехидратирани консервирани млека, предназначени за консумация от човека, изменена с Директива 2007/61/ЕО на Съвета от 26 септември 2007 г. за изменение на Директива 2001/114/ЕО относно определени частично или напълно дехидратирани консервирани млека, предназначени за консумация от човека и с Регламент (ЕС) № 1021/2013 на Европейския парламент и на Съвета от 9 октомври 2013 г. за изменение на директиви 1999/4/ЕО и 2000/36/ЕО на Европейския парламент и на Съвета и на директиви 2001/111/ЕО, 2001/113/ЕО и 2001/114/ЕО на Съвета по отношение на правомощията, които ще бъдат предоставени на Комисията (OB L 287, 29.10.2013г.), Първа директива на Комисията от 6 октомври 1987 година относно определяне на методите на Общността за вземане на проби за химически анализ за контрола на консервирани млечни продукти (87/524/ЕИО) и Първа Директива на Комисията от 13 ноември 1979 година относно определяне на методи на Общността за анализ за проверка на някои частично или напълно дехидратирани консервирани млека, предназначени за консумация от човека (79/1067/ЕИО). Във връзка с това са приложени три таблици на съответствието с правото на Европейския съюз.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация. Не са необходими допълнителни разходи, трансфери или други плащания по бюджета на Министерството на земеделието, храните и горите. Проектът на акт не води до изменения в целевите стойности на показателите за изпълнение, в т.ч. ключовите индикатори.

**Информация за проведените обществени консултации**

На основание чл. 26, ал. 3 и 4 от Закона за нормативните актове проекта на постановление, проекта на наредба, доклада (мотивите), частичната предварителната оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В съответствие с изискванията на чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведената обществена консултация е публикувана на интернет страницата на Министерството на земеделието, храните и горите и на Портала за обществени консултации.

Проектът на Постановление на Министерския съвет за приемане на Наредба за изискванията към някои частично или напълно дехидратирани млека, предназначени за консумация от човека, е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 5 от Закона за храните и чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме приложения проект на Постановление.

|  |  |
| --- | --- |
| **Приложениe:** | 1. Проект на Постановление на Министерския съвет; 2. Проект на Наредба; 3. Частична предварителна оценка на въздействието; 4. Становище на дирекция „Модернизация на администрацията“ в Министерския съвет по частичната предварителна оценка на въздействието; 5. Финансова обосновка; 6. Таблица на съответствието с правото на Европейския съюз (Директива 79/1067/ЕИО); 7. Таблица на съответствието с правото на Европейския съюз (Директива 87/524/ЕИО); 8. Таблица на съответствието с правото на Европейския съюз (Директива 2001/114/ЕО); 9. Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация; 10. Постъпилите становища; 11. Справка за отразяване на предложенията и становищата от проведената обществена консултация; 12. Предложения и становища, постъпили от проведената обществена консултация; 13. Проект на съобщение за средствата за масово осведомяване. |

**ДЕСИСЛАВА ТАНЕВА**

*Министър на земеделието, храните и горите*